РЕГЛАМЕНТ ЗА ИЗПЪЛНЕНИЕ (ЕС) № 1234/2013 НА КОМИСИЯТА
от 2 декември 2013 година
за изменение на Регламент за изпълнение (ЕС) № 1020/2012 за приемане на план относно разпределянето между държавите членки на ресурси, начислими към бюджетната 2013 година, за снабдяването с храна от интервенционните складове в полза на най-нуждаещите се лица в Европейския съюз
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 43, букви е) и ж) във връзка с член 4 от него,
като има предвид, че:
(1)
С член 27 от Регламент (ЕО) № 1234/2007, изменен с Регламент (ЕС) № 121/2012 на Европейския парламент и на Съвета (2), се създава за 2012 г. и 2013 г. схема за разпределяне на храна на най-нуждаещите се лица в Съюза, която се прилага до приключване на годишния план за 2013 г.
(2)
С Регламент за изпълнение (ЕС) № 1020/2012 на Комисията (3) беше приет план за снабдяване на най-нуждаещите се лица с храна и бяха разпределени адекватни финансови ресурси, начислими към бюджетната 2013 година. Съгласно член 3, параграф 1 от Регламент (ЕС) № 807/2010 на Комисията (4) срокът за изпълнение на годишния план започва да тече на 1 октомври и приключва на 31 декември на следващата година. За да се осигури гладко преминаване към Фонда за европейско подпомагане на най-нуждаещите се лица, когато бъде създаден през 2014 г., по-специално що се отнася до предоставянето на помощ, и в отговор на исканията, които Комисията получи от страна на Испания, Полша и Словения, изглежда целесъобразно да се удължи срокът за изпълнение на годишния план за 2013 г. за разпределяне на храна на най-нуждаещите се лица. За да се гарантира еднакво третиране, удължаването на срока следва да се прилага за всички държави членки.
(3)
Вследствие на обжалвания на процедури за възлагане на обществени поръчки Гърция закъсня при подписването на договорите и съответно поиска удължаване на срока за представяне на молбите за плащания по член 4, първа алинея от Регламент за изпълнение (ЕС) № 1020/2012. Предвид на това искане и затрудненото финансово състояние на Гърция е целесъобразно да се разреши удължаването на срока. За да се гарантира еднакво третиране, дерогацията следва да се прилага за всички държави членки. Тъй като срокът за представяне на молбите за плащания беше 30 септември, дерогацията следва да се прилага с обратна сила.
(4)
За счетоводни цели авансовите плащания от страна на разплащателните агенции, извършени в полза на бенефициерите, както и уравняването на авансовите плащания на бенефициерите следва да се впишат в годишните сметки на Комисията. Поради това е целесъобразно държавите членки да определят дата, до която бенефициерите на тези плащания следва да представят отчетите за разходите и определена друга информация във връзка с авансовите плащания. Освен това е уместно да се определи датата 1 февруари 2014 г. като срок, в който държавите членки трябва да представят данните на Комисията, като така този срок ще съвпада със срока, приложим към представянето на счетоводната информация по член 7, параграф 2 от Регламент (ЕО) № 885/2006 на Комисията (5).
(5)
Регламент за изпълнение (ЕС) № 1020/2012 следва съответно да бъде изменен.
(6)
Мерките, предвидени в настоящия регламент, са в съответствие със становището на Комитета за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент за изпълнение (ЕС) № 1020/2012 се изменя, както следва:
1)
Вмъква се следният член 1а:
„Член 1а
Чрез дерогация от член 3, параграф 1 от Регламент (ЕС) № 807/2010 срокът за изпълнение на годишния план за разпределяне за 2013 г. приключва на 28 февруари 2014 г.“
2)
В член 4 първата алинея се заменя със следното:
„Чрез дерогация от член 9 от Регламент (ЕС) № 807/2010 във връзка с плана за разпределянето за 2013 г. молбите за плащания се представят на компетентните органи на всяка държава членка най-късно до 15 октомври 2013 г.“
3)
Член 5 се изменя, както следва:
а)
в параграф 1 буква б) се заменя със следното:
„б)
са предприели всички мерки, за да се гарантира, че изпълнението ще приключи не по-късно от 28 февруари 2014 г.“;
б)
вмъква се следният параграф 5a:
„5а. Операторите, избрани съгласно член 4, параграфи 4 и 6 от Регламент (ЕС) № 807/2010, и определените организации по член 27, параграф 1 от Регламент (ЕО) № 1234/2007 представят на компетентния орган на държавата членка, отпуснала авансовото плащане, следната информация:
а)
отчети за разходите, които обосновават за всяко разходно перо използването на авансовите плащания до 15 октомври 2013 г., и
б)
за всяко разходно перо потвърждение на салдото по неизползваните авансови плащания към 15 октомври 2013 г.
Държавите членки определят датата за представяне на информацията по първа алинея по такъв начин, че тази информация да може да се включи в уведомлението по параграф 6.“;
в)
параграф 6 се заменя със следното:
„6. Не по-късно от 1 февруари 2014 г. и заедно с информацията по член 7, параграф 2 от Регламент (ЕО) № 885/2006 на Комисията (6) държавите членки съобщават на Комисията общия размер на авансовите плащания, извършени до 15 октомври 2013 г. съгласно параграф 2 от настоящия член, които все още са неуравнени и които са свързани с операции, които все още не са завършени.
Член 2
Настоящият регламент влиза в сила в деня на публикуването му в Официален вестник на Европейския съюз.
Точка 2 от член 1 се прилага от 30 септември 2013 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 2 декември 2013 година.